**Zori de zi la peștera albastră**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Febrile zariști, convulsii de ape

Zbătându-se ca o inimă

În pieptul pământului.

Sângele purpuriu

Neliniștindu-și matca

Și zorile de hiacint măcinând

Zăbrelele de eter ale întunericului.

Dincolo de noi, pe Lacul Michigan,

Norii ca niște haite de câini

Albi, cenușii devorându-se.

Și încă nu se stinsese jarul,

Mocnea magna pe un altar

De alabastru în templul soarelui

Și de departe se auzea un vuiet,

Un foșnet ca de aripi de înger.

Erau zorile înflorind pe insula

Peșterii albastre în inima marelui lac.

Copyright © 2017 Marin Mihalache